ജനങ്ങളുടെ ജീവന്റെ പ്രശ്നം കോടതിയുടെ സമയം കളയരുത് മുല്ലപ്പെരിയാര് അണക്കെട്ടിലെ ജലനിരപ്പ് നിയന്ത്രിക്കണമെന്ന് ആവശ്യപ്പെട്ട് സമര്പ്പിച്ച രണ്ടു ഹര്ജികള് പരിഗണിക്കവെ രൂക്ഷമായി പ്രതികരിച്ച് സുപ്രീം കോടതി. ജലനിരപ്പ് തീരുമാനിക്കേണ്ടത് കോടതിയല്ലെന്നും കേരളം തമിഴ്നാടുമായും മേല്നോട്ടസമിതിയുമായും ചര്ച്ച നടത്തണമെന്നും കോടതി പറഞ്ഞു. കോടതിയുടെ സമയം കളയരുത്. ഇവിടെ ചര്ച്ച ചെയ്യുന്നതിനു പകരം അവിടെ ക്രിയാത്മകമായ എന്തെങ്കിലും ചെയ്യുക. എല്ലാവരും ഗൗരവത്തോടെയും ആത്മാര്ഥമായും പ്രവര്ത്തിക്കണം. ഇതു ജനങ്ങളുടെ ജീവന്റെ പ്രശ്നമാണ്. ഏതെങ്കിലും ഒരു കക്ഷിയുടെ നിഷ്ക്രിയത്വം കൊണ്ടാണ് ഞങ്ങള്ക്ക് ഇടപെടേണ്ടി വരുന്നത്. എന്ന് ജസ്റ്റിസ് എന്.വി.ഖന്വില്ക്കര്, സി.ടി.രവികുമാര് എന്നിവരടങ്ങിയ ബെഞ്ച് പറഞ്ഞു. 2018ലെ പ്രളയസമയത്ത് ജലനിരപ്പ് 139 അടിയായി നിലനിര്ത്തണമെന്ന സുപ്രീം കോടതി നിര്ദേശം ചൂണ്ടിക്കാട്ടിയ കേരളം, സമാന ഉത്തരവ് ഇപ്പോള് നല്കണമെന്ന് ആവശ്യപ്പെട്ടു. എന്നാല് ഇതിനെ എതിര്ത്ത തമിഴ്നാട്, 2006, 2014 വര്ഷങ്ങളിലെ സുപ്രീം കോടതി വിധി അനുസരിച്ച് 142 അടി വരെ ജലനിരപ്പ് ആകാമെന്നു വാദിച്ചു. ഹര്ജിക്കാരുടെ ആശങ്ക മനസ്സിലാക്കുന്നെന്നും എന്നാല് മേല്നോട്ടസമിതിയാണ് ജലനിരപ്പ് തീരുമാനിക്കേണ്ടതെന്നും അടുത്തദിവസം തന്നെ ഇതു സംബന്ധിച്ച് തീരുമാനമെടുക്കണമെന്നും കോടതി പറഞ്ഞു. ഹര്ജി ബുധനാഴ്ച വീണ്ടും പരിഗണിക്കും. മുല്ലപ്പെരിയാര് ഡാമില് ജലനിരപ്പ് ഉയരുന്ന സാഹചര്യത്തില് ഡാമില്നിന്ന് കൂടുതല് വെള്ളം കൊണ്ടുപോകണമെന്ന് ആവശ്യപ്പെട്ട് മുഖ്യമന്ത്രി പിണറായി വിജയന് തമിഴ്നാട് മുഖ്യമന്ത്രി എം.കെ.സ്റ്റാലിന് കഴിഞ്ഞ ദിവസം കത്തയച്ചിരുന്നു. മുല്ലപ്പെരിയാറില് അപകടം വരാന് പോവുന്നുവെന്ന് ഭീതി പരത്തുവന്നവര്ക്കെതിരെ നടപടിയെടുക്കുമെന്ന് മുഖ്യമന്ത്രി പിണറായി വിജയന് നിയമസഭയില് പറഞ്ഞു. സമൂഹ മാധ്യമങ്ങളിലൂടെ അനാവശ്യ ഭീതി പരത്തുന്നവര്ക്കെതിരെ നിയമനടപടി സ്വീകരിക്കും. മുല്ലപ്പെരിയാറില് പുതുതായി ഇപ്പോള് ഒന്നും സംഭവിച്ചിട്ടില്ലെന്നും മുഖ്യമന്ത്രി നിയമസഭയില് പറഞ്ഞു. മുല്ലപ്പെരിയാര് വിഷയത്തില് തമിഴ്നാടുമായുള്ള ഭിന്നത ചര്ച്ചയിലൂടെ പരിഹരിക്കും. അവിടെ ഇപ്പോള് പുതിയ പ്രശ്നങ്ങള് ഒന്നും ഉണ്ടായിട്ടില്ല. ചിലര് സമൂഹ മാധ്യമങ്ങളിലൂടെ അനാവശ്യ ഭീതി പരത്തുകയാണ്. തമിഴ്നാടുമായുള്ള പ്രശ്നങ്ങള് ചര്ച്ചയിലൂടെ പരിഹരിക്കുമെന്നും മുഖ്യമന്ത്രിപറഞ്ഞു. ഇവര്ക്കെതിരെ നിയമ നടപടി സ്വീകരിക്കുമെന്ന് മുഖ്യമന്ത്രി പറഞ്ഞു. അതേസമയം മുല്ലപ്പെരിയാര് ഡാമിലെ ജലനിരപ്പ് വീണ്ടും ഉയര്ന്നു. 136.95 അടിയാണ് ഇപ്പോഴത്തെ ജല നിരപ്പ്. ഡാമിലേക്കുള്ള നീരൊഴുക്ക് വീണ്ടും കൂടി. പകല് നീരൊഴുക്ക് കുറഞ്ഞെങ്കിലും വൈകീട്ടോടെ കാടിനുള്ളില് പെയ്ത മഴയാണ് ജല നിരപ്പ് വീണ്ടും കൂടാന് കാരണം. ജലനിരപ്പ് 138 അടിയിലെത്തിയാല് രണ്ടാമത്തെ അറിയിപ്പ് നല്കും. ആശങ്കപ്പെടേണ്ട സാഹചര്യമില്ലെന്നും ആവശ്യമെങ്കില് പെരിയാര് തീരത്തുള്ളവരെ മാറ്റിപ്പാര്പ്പിക്കുന്നതിനുള്ള നടപടികളെല്ലാം പൂര്ത്തിയാക്കിയെന്നും ജില്ലാ ഭരണകൂടം അറിയിച്ചിട്ടുണ്ട്. ദേശീയ ദുരന്ത നിവാരണ സേനയും റവന്യു സംഘവും സംയുക്തമായി മുല്ലപ്പെരിയാര് അണക്കെട്ടിനോട് ചേര്ന്ന് കിടക്കുന്ന പ്രദേശങ്ങളില് ബോധവത്കരണമടക്കമുള്ള പരിപാടികള് നടത്തിയിട്ടുണ്ട്. പെരിയാര് തീരത്തുള്ളവരുടെ ആശങ്കകള് പരിഹരിക്കുന്നതിനായിരുന്നു നടപടി. ആശങ്കപ്പെടേണ്ട സാഹചര്യമില്ലെന്നാണ് ജില്ലാ ഭരണകൂടം വ്യക്തമാക്കുന്നത്. മുന് ദിവസങ്ങളെ അപേക്ഷിച്ച് ഡാമില് നീരൊഴുക്ക് കുറഞ്ഞിട്ടുണ്ട്. തമിഴ്നാട് കൊണ്ടുപോകുന്ന വെള്ളത്തിന്റെ അളവ് കൂട്ടുകയും ചെയ്തു. വരും ദിവസങ്ങളില് മഴ ഒഴിഞ്ഞ് നിന്നാല് അണക്കെട്ടിലെ ജലനിരപ്പ് അനുവദനീയ പരമാവധി സംഭരണ ശേഷിയായ 142 അടിയിലേക്ക് എത്താന് സാധ്യതയില്ല. അഥവാ ജലനിരപ്പ് ഉയര്ന്നാലും ആശങ്കപ്പെടേണ്ടതില്ലെന്ന് വ്യക്തമാക്കാനായിരുന്നു ബോധവത്കരണം. 2018ലേതിന് സമാനമായ സാഹചര്യം നിലവിലില്ല. കുറഞ്ഞ അളവില് അണക്കെട്ട് തുറക്കേണ്ടി വന്നാല് കുറച്ച് പേരെ മാത്രമാണ് മാറ്റിപ്പാര്ക്കേണ്ടി വരിക. ഇവരുടെ പട്ടിക തയ്യാറാക്കി, മാറ്റുന്നതിന് ആവശ്യമായ വാഹനങ്ങള് സജ്ജീകരിച്ചിട്ടുണ്ട്. ദുരിതാശ്വാസ ക്യാമ്ബുകളും കണ്ടെത്തിയിട്ടുണ്ട്. ഭീഷണി ഒഴിയും വരെ പ്രദേശത്തെ കാര്യങ്ങള് ഏകോപിപ്പിക്കുന്നതിന് ആര്ഡിഒയുടെയും രണ്ട് സബ്കലക്ടര്മാരുടെയും നേതൃത്വത്തില് റവന്യു സംഘത്തെയും എന്ഡിആര്എഫിനെയും വിന്യസിച്ചെന്നും ജില്ലാ ഭരണകൂടം വ്യക്തമാക്കി.The post ജനങ്ങളുടെ ജീവന്റെ പ്രശ്നം കോടതിയുടെ സമയം കളയരുത് first appeared on MalayalamExpressOnline.